ພົນລະເມືອງ ຍີ່ປຸ່ນຄົນນຶ່ງ ຖືກຍິງຕາຍ ຢູ່ ບັງກລາແດັສ
ຕຳຫຼວດກ່າວວ່າ ຜູ້ຊາຍຄົນນີ້ ໄດ້ຖືກຍິງຕາຍ ໃນໄລຍະເຜົາຂົນ ຢູ່ເມືອງ Kaunia ທີ່ຕັ້ງຢູ່ສອກຫຼີກ ໂດຍມືປືນ 3 ຄົນ ທີ່ຂີ່ລົດຈັກ.
ຕຳຫຼວດບັງກລາແດັສ ກ່າວວ່າ ພົນລະເມືອງຍີ່ປຸ່ນຄົນນຶ່ງໄດ້ຖືກ ຂ້າຕາຍຢູ່ໃນພາກເໜືອຂອງປະເທດໃນວັນເສົາມື້ນີ້ຊຶ່ງເປັນຊາວ ຕ່າງປະເທດ ຄົນທີສອງ ທີ່ໄດ້ຖືກຂ້າຕາຍ ຢູ່ໃນປະເທດດັ່ງກ່າວ ພາຍໃນເວລານຶ່ງອາທິດ ເຈົ້າໜ້າທີ່ຕຳຫຼວດກ່າວວ່າ ຜູ້ຊາຍຍີ່ປຸ່ນຄົນນີ້ ໄດ້ຖືກຍິງຕາຍໃນ ໄລຍະເຜົາຂົນໂດຍມືປືນ 3 ຄົນທີ່ຂີ່ລົດຈັກ ຢູ່ເມືອງ Kaunia ຊຶ່ງ ຕັ້ງຢູ່ສອກຫລີກຫ່າງໄກ ເຈົ້າໜ້າທີ່ເວົ້າວ່າ ຜູ້ຊາຍຄົນນີ້ ເຮັດວຽກໃຫ້ແກ່ ໂຄງການປູກຝັງ ໃນເຂດເມືອງ Rangpur ປະມານ 300 ຫຼັກກິໂລແມັດຫ່າງຈາກ ນະຄອນຫລວງ Dhaka ການຍິງສັງຫານດັ່ງກ່າວມີຂຶ້ນບໍ່ຮອດນຶ່ງອາທິດຫລັງຈາກພະນັກງານໃຫ້ຄວາມຊ່ອຍເຫຼືອ ຄົນນຶ່ງຂອງອີຕາລີ ໄດ້ຖືກຍິງ ທີ່ນະຄອນຫຼວງບັງກລາແດັສ ກຸ່ມລັດອິສລາມ ໄດ້ອ້າງເອົາ ຄວາມຮັບຜິດຊອບໃນການຍິງສັງຫານເຈົ້າໜ້າທີ່ໃຫ້ຄວາມຊ່ອຍເຫລືອດັ່ງກ່າວແຕ່ລັດຖະ ບານບໍ່ໄດ້ໃຫ້ຄວາມສຳຄັນຕໍ່ການກ່າວອ້າງນີ້ ໂດຍເອີ້ນການໂຈມຕີນີ້ວ່າ ເປັນເຫດຮ້າຍທີ່ ໂດດດ່ຽວຕາມລຳພັງ ບັງກລາແດັສ ທີ່ປະຊາຊົນສ່ວນໃຫຍ່ນັບຖືສາສະໜາອິສລາມນັ້ນ ມີຄວາມພາກພູມໃຈໃນ ຕົນເອງທີ່ເປັນປະເທດ ບໍ່ຫຍຸ້ງກ່ຽວກັບສາສະໜາ ແຕ່ປະເທດດັ່ງກ່າວ ກຳລັງດີ້ນຮົນເພື່ອ ຫາທາງຄວບຄຸມການແຜ່ຂະຫຍາຍຢ່າງວ່ອງໄວຂອງກຸ່ມຫົວຮຸນແຮງຕ່າງໆ ທີ່ໄດ້ສັງຫານ ນັກຂຽນຂ່າວທາງອິນເຕີແນັດແລະນັກເຄື່ອນໄຫວຢ່າງໜ້ອຍ 10 ຄົນແລ້ວໃນໄລຍະສອງ ປີເຄິ່ງທີ່ຜ່ານມານີ້